Diari Oficial de la Generalitat Valenciana


Sumari del DOGV 9698, del 05-10-2023 (2023/10519)

RESOLUCIÓ de 3 d'octubre de 2023, del conseller de Sanitat, per la qual es crea l'Oficina Autonòmica de Salut Mental i Addiccions de la Comunitat Valenciana.
-------------------------------------------------------------------------------------------------------------------------------------------------------------

### Dades del document

Número de DOGV
:   9698

Data del DOGV
:   05-10-2023

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2023/10034


Data del document
:   03-10-2023

Organisme emissor
:   Conselleria de Sanitat

Tipus de document
:   Resolució

Anàlisi jurídica

RESOLUCIÓ de 3 d'octubre de 2023, del conseller de Sanitat, per la qual es crea l'Oficina Autonòmica de Salut Mental i Addiccions de la Comunitat Valenciana. [2023/10203]  
La salut mental adquireix una especial rellevància en el context de la promoció de la salut, la prevenció de les malalties i el tractament d'aquestes. Els efectes de la pandèmia per la Covid-19 han evidenciat les fràgils estructures en què se sustenta la cura d'aquest component bàsic de la salut integral de les persones. No es tracta, no obstant això, d'oferir una resposta conjuntural postpandèmica sinó de reconéixer la feblesa dels sistemes d'atenció i prevenció. I, en conseqüència, planificar i implementar canvis estructurals que consoliden una nova realitat.  
  
Fins i tot reconeixent les millores aconseguides en les dues últimes dècades, l'Informe mundial sobre la salut mental, publicat en juny de 2022 per l'Organització Mundial de la Salut, incideix en el fet que encara són massa les persones amb problemes de salut mental que no reben l'atenció que necessiten. En conseqüència, l'OMS adverteix sobre la necessitat de modificar substancialment la manera d'actuar davant dels problemes de salut mental, incidint en la necessitat d'un major compromís en aquesta matèria per part de tots els governs.  
La realitat de la Comunitat Valenciana no és aliena a la tònica general observada en el context mundial. Cert és que s'ha avançat en aquest període, però també que les mancances continuen sent importants, més encara en un moment en el qual s'observa una creixent preocupació per les conseqüències que les malalties mentals produeixen en sectors especialment vulnerables, com la infància i l'adolescència.  
El Libro blanco de la psiquiatría en España, recentment elaborat per la Societat Espanyola de Psiquiatria i Salut Mental, objectiva que la Comunitat Valenciana se situa entre les comunitats autònomes que registren majors deficiències en termes de recursos humans i materials. És especialment cridanera la desigualtat de recursos entre els diferents departaments de salut, tant en l'àmbit ambulatori com, especialment, en l'escassa oferta de recursos intermedis i d'hospitalització infantojuvenil.  
  
Les dades epidemiològiques ens ofereixen una visió realista de la situació actual. Un problema d'especial rellevància com és el suïcidi mostra, en la Comunitat Valenciana, una pitjor evolució que la registrada en l'àmbit nacional. Coincidint amb la vigència del Pla de prevenció del suïcidi i maneig de la conducta suïcida (2016-2020), la taxa de suïcidis a la Comunitat Valenciana va ascendir en un 10 %, quan el seu objectiu era descendir aquesta prevalença en igual magnitud. Per contra, en l'àmbit nacional es va registrar un descens del 2 % en aquest greu problema de salut. D'igual manera, l'última enquesta europea de salut a Espanya, corresponent a l'any 2020, situa la Comunitat Valenciana com la segona del país amb major taxa de quadres depressius actius. En l'enquesta anterior, realitzada l'any 2014, a penes ocupava la catorzena posició.  
Una situació similar s'observa en relació amb els trastorns addictius. La població escolar de la Comunitat Valenciana registra la major taxa de consum de tranquil·litzants del país -tant amb recepta com sense aquesta-, la segona de cànnabis i la tercera quant a l'addicció a internet. La Delegació del Govern per al Pla nacional sobre drogues també informa d'una implementació de la prevenció escolar clarament deficient, amb una participació deu vegades inferior a la mitjana nacional.  
  
En aquest context, es fa obligat assumir els advertiments de l'OMS i acceptar que cal atendre la salut mental amb justa reciprocitat a la gravetat del problema. Ateses aquestes recomanacions, l'atenció a la salut mental constitueix actualment una prioritat en l'agenda de polítiques públiques del Govern Valencià i, en conseqüència, es considera necessari oferir un decidit impuls cap a una coordinació que permeta implementar nous projectes. Per a aconseguir aquest fi, es considera necessari crear l'Oficina de Salut Mental i Addiccions, com a òrgan coordinador de les polítiques que, en aquesta matèria, desenvolupe la Conselleria de Sanitat.  
Així doncs, l'Oficina de Salut Mental i Addiccions dirigirà la seua activitat cap al compliment dels objectius recollits en el Pla d'acció integral sobre salut mental 2013-2030 de l'OMS (lideratge i governança; serveis basats en la comunitat, promoció i prevenció; i informació, evidència i investigació), els quals es manifestaran en l'aprovació d'un nou Pla valencià de salut mental i addiccions.  
Per tot això, ateses les atribucions que la Llei 5/1983, de 30 de desembre, del Consell, atribueix als titulars de les conselleries, i de conformitat amb l'article 4 del Decret 135/2023, de 10 d'agost, del Consell, pel qual s'aprova el Reglament orgànic i funcional de la Conselleria de Sanitat, resolc:  
  
Primer. Creació  
Crear l'Oficina Autonòmica de Salut Mental i Addiccions de la Comunitat Valenciana (d'ara en avant, l'OSMA), adscrita a la Conselleria de Sanitat.  
  
Segon. Adscripció i funcionament  
1. L'OSMA dependrà directament de la persona titular de la Conselleria de Sanitat. Per a l'exercici de les seues funcions comptarà amb el conjunt dels departaments d'aquesta conselleria i tindrà accés a la informació necessària per a l'acompliment d'aquestes.  
2. En tot cas, per a assegurar la major eficàcia del seu funcionament i amb la finalitat de garantir la transversalitat, la participació en la presa de decisions i la definició de polítiques específiques, podran establir-se tots els grups de treball i comissions que s'estimen necessaris tant en l'àmbit de la mateixa Conselleria de Sanitat com amb la resta de departaments del Consell i institucions de la Generalitat així com amb qualssevol administracions públiques amb ple respecte al seu àmbit competencial respectiu.  
  
Tercer. Responsable de l'Oficina  
La persona responsable de l'OSMA serà una persona empleada pública amb experiència en el sector de salut mental i addiccions, i serà nomenada per la persona titular de la Conselleria de Sanitat.  
  
Quart. Objectiu i funcions  
1. L'OSMA té com a objectiu principal l'elaboració, implementació i avaluació del Pla valencià de salut mental i addiccions.  
  
2. Per a dur a terme aquest objectiu podrà realitzar les següents funcions:  
a) Planificar, organitzar i avaluar les unitats, serveis i programes de tractament i prevenció, en matèria de salut mental i addiccions.  
  
b) Analitzar la situació epidemiològica de la Comunitat Valenciana en relació amb la salut mental, el consum de substàncies i les addiccions conductuals en la població.  
c) Coordinar les actuacions de les unitats, serveis i programes de salut mental i d'addiccions amb altres serveis o unitats de la Conselleria de Sanitat, altres departaments del Consell, i/o entitats i organismes públics o privats que es consideren oportuns.  
d) Promoure la investigació i la formació de professionals en l'àmbit de la salut mental i les addiccions.  
e) Avaluar els plans i programes específics que es desenvolupen en matèria de salut mental i addiccions.  
f) Proposar la normativa que es considere necessària per a l'adequat desenvolupament d'aquestes funcions.  
  
Cinqué. Incidència pressupostària  
La creació d'aquesta oficina no podrà tindre incidència en la dotació dels capítols de despesa assignats a la Conselleria de Sanitat i, en tot cas, hauran de ser atesos amb els seus mitjans personals i materials.  
  
  
Sisé. Eficàcia  
La present resolució produirà efectes des de l'endemà de la publicació en el Diari Oficial de la Generalitat Valenciana.  
  
València, 3 d'octubre de 2023. El conseller de Sanitat: Marciano Gómez Gómez.